מוצרים מומלצים חודש דצמבר | צילום: יח"צ
ארבע חברות מערכת ניסו את מוצרי הביוטי החדשים. גילינו באיזה ליפסטיק שווה להשקיע, איזו מסכת לילה הוכיחה את עצמה וגם מה חשבנו על סרום שעולה כמעט 2,000 ש"ח
מאת עדי עוז, רוני ודנאי, דליה בן ארי , איריס אברמוביץ'
ארבע חברות מערכת הפקירו את פניהן ואת גופן לטובת המדע. הן מרחו קרמים על הפנים והתיזו אותם על הגוף, משחו קונסילר, מסכה וליפסטיק כדי לקבל את 2019 יפות מתמיד.
הנסיינית: איריס אברמוביץ', עורכת משנה ב"את"
בת 45, טרם ביקרה ביפן.
איריס אברמוביץ' | צילום: אורית פניני
"אומנם רצוי לנסות סרום במשך כמה שבועות לפני שמעידים על העיסה, אבל אינטנסיב קונטור פירמינג סרום של שיסיידו (1,975 ש"ח ברשתות הפארם המובחרות) הרגיש כמו בן בית על העור מהרגע הראשון. הוא נעים וסמיך במידה הנכונה, מהבקבוק משתחררת בלחיצה כמות מדוייקת המספיקה לכל הפנים ונעלמת בתוכן כעבור שניות. העור זהר וקטף מחמאות בצורה שהפתיעה אותי וגרמה לי להתעלם מהמחיר".
"הרגיש כמו בן בית על העור מהרגע הראשון", אינטנסיב קונטור פירמינג סרום של שיסיידו | צילום: יח"צ
הנסיינית: עדי עוז עורכת ראשית של "את"
בת 42, מסתובבת בעולם עם עור סביר ועיגולים שחורים מעייפות בת עשור
עדי עוז, עורכת "את" | צילום: זוהר שטרית
"מדיניות הטיפוח שלי זהה למדיניות של רכבת ישראל בראשון בבוקר הידועה בשם: 'תעמיסי'. התחלתי ביישום המדיניות עם מירקל סרום החדש של יובנה (360 ש"ח) המצויד בחלקיקי זהב שמשאירים על הידיים נצנוצים. העור קיבל אותו בשמחה ואחרי כשבועיים הפך למוצק, בוהק וחלק קצת יותר.
את נוהל האיפור הבסיסי שלי (מייקאפ, מסקרה, סומק) שדרגתי עם הליפסטיק האדום החדש של לורד אנד ברי (79 ש"ח בסופר פארם). הוא רך ונמרח בקלות, ובהתאמה – השאיר חותם על כוסות הקפה, על השיניים וגם קצת על הידיים שלי כשנרדמתי בשמירה. למרות זאת הוא שרד שעות על השפתיים. קינחתי במסכת הלילה החדשה של שאנל מסדרת הידרה (460 ש"ח ברשתות הפארם), מסיכה שהולכים לישון איתה כך שהיא בעצם קרם לילה. גם המרקם קרמי לגמרי, הריח משדר תחושת ניקיון מרעננת והתוצאות – משמחות. הפנים היו רעננות עם תחושה קלה של מתיחה.
"מצויד בחלקיקי זהב המשאירים על הידיים נצנוצים", מירקל סרום של יובנה | צילום: יח"צ
השאיר חותם על כוסות הקפה ולמרות זאת נשאר שעות על השפתיים, ליפסטיק אדום של לורד אנד ברי | צילום: יח"צ
"הריח משדר תחושת ניקיון מרעננת והתוצאות – משמחות", מסכת לילה של שאנל מסדרת הידרה | צילום: יח"צ
הנסיינית: דליה בן ארי כתבת "את"
בת 66, אוהבת דברים מנצנצים, קלילים ונעימים לכיס
דליה בן ארי כתבת "את" | צילום: אסף רביבו
"כחובבת יהלומים התאהבתי מיד בבקבוק המנצנץ של הסרום ריפלקשן עם אבקת היהלומים של דשלי (549 ש"ח, במרכז לאסתטיקה רפואית "דשלי" בראשון לציון) ואז גם גיליתי שלאבקת יהלומים יש תפקיד להוליך, להמריץ ולעודד מרכיבים אחרים. הסרום נספג מעולה, העור מרגיש רך ונעים. אבל המחיר? קשה.
המשכתי אל קרם העיניים של אסתי לאודר Advanced Night Repair Supercharged Complex (מחיר השקה 249 ש"ח, ברשתות הפארם) המיועד למניעת נזקי האור הכחול המוקרן מהמסכים. אהבתי את התחושה של ג'ל שלהבדיל מקרם הוא פחות שמנוני ויותר נעים על העור ועדיין הייתי סקפטית. להפתעתי אחרי שבוע של שימוש, העיגולים השחורים סביב העיניים נראו בהירים יותר. המוצר האחרון שניסיתי הוא מסכת אנטי אייג'ינג למיצוק העור מבית יפית אלימלך (350 ש"ח אצל קוסמטיקאיות מבית יפית אלימלך). המסכה נספגה בקלות, העור הרגיש אלסטי והמראה זוהר וחיוני בזכות אנטי אוקסידנטים, חומצה היאלורונית, אלוורה ועוד, אבל כדי לראות תוצאות צריך להשאירה חצי שעה על הפנים וזה זמן שאין לי".
הבקבוק יפה אבל המחיר קשה, סרום אנטי אייג'ינג לפנים מכיל אבקת יהלומים של Desheli | צילום: יח"צ
מיועד למניעת נזקי האור הכחול המוקרן מהמסכים, קרם העיניים של אסתי לאודר | צילום: יח"צ
"כדי לראות תוצאות צריך להשאירה חצי שעה על הפנים", מסכת אנטי אייג'ינג למיצוק העור מבית יפית אלימלך | צילום: יח"צ
רוני ודנאי סגנית עורכת
בת 33, בעלת עור חרסינה שדרכו אפשר לראות את הוורידים ואת הנפש
רוני ודנאי | צילום: אלונה הירש
"יש דברים שקשה לטייח, יש דברים שלא תמיד אפשר להסתיר – כאלה הם, למשל, הוורידים שלי מתחת לעיניים. את תקוותיי הנושנות תליתי בקונסילר החדש של אליזבת ארדן Stroke Of Perfection (שעולה 190 ש"ח, ברשתות הפארם) שניחן בחומצה היאלורונית, תמציות חוחובה ותמציות ענבים ברזילאים. במבחן המציאות, לא ניכר שום הבדל בולט לעין. טסט מוצלח יותר התרחש כמה סנטימטרים דרומה משם, בשפתיים. גורו הביוטי פטריק סטאר חבר לחברת MAC ליצירת קולקציה משותפת. השפתון הנוזלי (249 ש"ח לקיט הכולל את השפתון וארבע צלליות, בחנויות MAC) התגלה כלהיט – המרקם נעים, הגוון מדויק ושרד כמעט במלואו בתום יום עבודה. מעברו השני של היום, לאחר טקס הנעילה שבחדר הרחצה, המתינה מסכת אנטי אייג'ינג מפחם ירקות מבית סטנדל (369 ש"ח ברשת אפריל). התחליב הציב לעצמו מטרה להציל עור יבש מעצמו ולהעשיר אותו בלחות למשך 24 שעות – הוא עמד בכך נאמנה. המסכה הותירה אחריה עור פנים חלק ונעים, מרופרש ובוהק, חף מכל זכר לתלאות היום או לאוויר העירוני המזוהם".
תקווה נכזבת, קונסילר של אליזבת ארדן | צילום: יח"צ
שרד יום עבודה שלם, שפתון אדום של הביוטר בוי פטריק סטאר ל-MAC | צילום: יח"צ
התחליב הציב לעצמו מטרה להציל עור יבש מעצמו ולהעשיר אותו בלחות למשך 24 שעות, מסכת אנטי אייג'ינג מפחם ירקות של סטנדל | צילום: יח"צ